FI Euroopan unionin virallinen lehti CE 70/24

(2004/C 70 E/026)

KIRJALLINEN KYSYMYS E-3790/02

esittäjä(t): Jules Maaten (ELDR) komissiolle

(6. tammikuuta 2003)

Aihe: Poliisien käyttäytyminen turisteja kohtaan ehdokasvaltioissa

Alankomaiden suurimman matkailu-, vapaa-aika- ja liikennealan etujärjestön ANWB:n tekemä tutkimus on osoittanut, että ehdokasvaltioissa poliisivirkailijoiden käyttäytymiseen matkailijoita kohtaan liittyy korruptiota. Usein ihmisiä pidätetään aiheetta ja heidät pakotetaan maksamaan sakkoja ilman että asianmukaisia sakkolomakkeita käytettäisiin. Tällaisia tapauksia esiintyy esimerkiksi silloin, kun Bulgarian rajalla on useita tarkastuspisteitä peräjälkeen ja jokaisen kohdalla on annettava rahaa pisteen ohittamiseksi, tai kun on kyse väitetyistä (ylinopeus)rikkomuksista. Tällöin pyydetään useimmiten ensiksi passia nähtäväksi. Passin saa takaisin virkailijalta vasta, kun raha on vaihtanut omistajaa.

Onko komissio tietoinen tämäntapaisesta kohtelusta, josta (jäsenvaltioiden) matkailijat joutuvat kärsimään ehdokasvaltioissa?

Mihin toimiin komissio aikoo ryhtyä perusteettomien pidätysten ja sakkojen lopettamiseksi?

Günter Verheugenin komission puolesta antama vastaus

(10. helmikuuta 2003)

Koska Kööpenhaminassa 21. ja 22. kesäkuuta 1993 kokoontuneen Eurooppa-neuvoston vahvistamiin unionin jäsenyyden edellytyksiin sisältyvät oikeusvaltioperiaatteen ja ihmisoikeuksien varmistaminen, komissio pitää erittäin tärkeänä, että kaikissa ehdokasmaissa pyritään toimivaan ja syrjimättömään lainsäädännön täytäntöönpanoon. Komissio valvoo tämän sitoumuksen noudattamista ja tiedottaa kehityksestä Euroopan parlamentille ja jäsenvaltioille määräajoin määräaikaiskertomuksillaan.

Arvoisan parlamentin jäsenen mainitsema tapaus koskee Bulgariaa. Komissio ei ole tietoinen, että vastaavaa ongelmaa esiintyisi kaikissa ehdokasmaissa. Komissio toteaa Bulgarian vuoden 2002 määräaikaiskertomuk-sessa selvästi, että poliisivoimissa esiintyvä korruptio on ongelma, ja että Bulgariaan autolla saapuvat tai sen läpi ajavat EU:n kansalaiset ovat raportoineet liikenne- ja rajapoliisien lahjusvaatimuksista. Komissio vaati asiaan parannusta viimeisimmässä EU:n ja Bulgarian assosiaatiokomitean kokouksessa. Ongelman käsittelyä jatketaan sekä Eurooppa-sopimuksen että jäsenyysneuvottelujen yhteydessä. Bulgarian edistymistä tällä alalla valvotaan jatkuvasti sen unionin jäseneksi liittymiseen asti.

Koska korruption torjuminen on yksi Bulgarialle Phare-ohjelmasta annettavan avun ensisijaisista tavoitteista, vuonna 2002 hyväksyttiin neljä korruption vastaista hanketta. Yksi näistä hankkeista koskee yksinomaan poliisivoimien korruptiota.

Komissio toteaa EU:n kansalaisten valitusten osalta, että sille on toimitettu yksityiskohtaisia tietoja ilmeisistä korruptiotapauksista, jotka vastaavat monilta osin hollantilaisten ANWB:n ja Stichting Inspraakorgaan Turken -säätiön kuvaamia tapauksia. Komissio kehottaa Bulgariaa toteuttamaan tarvittavia toimenpiteitä estääkseen valituksissa kuvatun kaltaiset erityistapaukset ja ilmoittamaan komissiolle toimenpiteidensä tuloksista. Komissio ilmoittaa puolestaan arvoisalle parlamentin jäsenelle, kun saa vastauksen tiedusteluihinsa.